“บิ๊กตู่”สั่งจนท.เร่งหาตัวผู้ก่อเหตุลอบวางระเบิด-เพิ่มมาตรการรักษาความปลอดภัยอย่างเข้มงวด
"บิ๊กตู่"สั่งจนท.เร่งหาตัวผู้ก่อเหตุลอบวางระเบิด-เพิ่มมาตรการรักษาความปลอดภัยอย่างเข้มงวด
2 ส.ค. 2562

ผู้สื่อข่าวรายงานว่า ในวันนี้ (2 ส.ค.62) เมื่อเวลา 10.20 น. ที่ทำเนียบรัฐบาล ศ.นฤมล ภิญโญสินวัฒน์ โฆษกประจำสำนักนายกรัฐมนตรี ระบุว่า พล.อ.ประยุทธ์ จันทร์โอชา นายกรัฐมนตรีและ รัฐมนตรีว่าการกระทรวงกลาโหม ได้รับรายงานเหตุการณ์ระเบิดในหลายจุดเมื่อเช้านี้แล้ว และได้สั่งการให้ดำเนินการสอบสวน เพิ่มมาตรการรักษาความปลอดภัย และติดตามเฝ้าระวังอย่างใกล้ชิด
“นายกรัฐมนตรีขอความร่วมมือประชาชนอย่าตื่นตระหนก และร่วมมือในการเฝ้าระวัง พบเห็นสิ่งผิดปกติ ขอให้แจ้งเจ้าหน้าที่ และขอความร่วมมือพจากสื่อมวลชล อย่างเพิ่งสรุปเรื่องราวในทางใด ทางหนึ่ง จนกว่าจะได้ผลการสอบสวนที่ชัดเจน ”
ทั้งนี้รายงานข่าวจากคนใกล้ชิด พล.อ.ประยุทธ์ จันทร์โอชา นายกรัฐมนตรีและ รมว.กลาโหม เปิดเผยว่า ภายหลังเกิดเหตุระเบิดในหลายจุด เช้าวันเดียวกันนี้ ( 2 ส.ค.) ว่านายกรัฐมนตรีได้สั่งการไปยังเจ้าหน้าที่ตำรวจเร่งสืบสวน สอบสวน หาตัวผู้กระทำผิด พร้อมเพิ่มมาตรการป้องกันสถานที่สำคัญต่างๆเพื่อป้องกันเหตุร้าย โดยในส่วนของทำเนียบรัฐบาลเจ้าหน้าที่ตำรวจได้มีการสั่งการให้ตรวจติดตามบริเวณโดยรอบทำเนียบรัฐบาลอย่างใกล้ชิด และให้เพิ่มความเข้มงวดการเข้าออกของบุคคลและยานพาหนะต่างๆ